РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/464-21

7. децембар 2021. године

Б е о г р а д

ЗАПИСНИК

28. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ,ОДРЖАНЕ

15. НОВЕМБРА И 6. ДЕЦЕМБРА 2021. ГОДИНЕ

Седница је почела 15. новембра 2021. године у 11 часова и 8 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Александра Томић, Драгомир Карић, Ненад Крстић, Весна Стамболић, Снежана Петровић, Наташа Љубишић, Зоран Томић, Ана Белоица, Војислав Вујић и Илија Животић.

Седници су присуствовали заменици одсутних чланова Одбора: Бранимир Јовановић (заменик члана Одбора Јасмине Каранац), Адријана Пуповац (заменик члана Одбора Оливере Недељковић) и Дубравка Краљ (заменик члана Одбора Угљеше Марковића).

Седници нису присуствовали чланови Одбора: Тихомир Петковић, Ивана Поповић и Снежана Пауновић, нити њихови заменици.

На седницу су позвани сви учесници јавног конкурса за избор члана Савета Комисије за заштиту конкуренције: др Небојша Јеремић, Ирена Крстић, Мирјана Вукашиновић-Мишковић, др Милоје Обрадовић, Чедомир Радојичић и др Братислав Станковић и кандидати за члана Комисије Владе за спровођење конкурса за избор директора: Ирена Булатовић, коју је предложила ПГ „Александар Вучић-за нашу децу“ и Рахим Салихи, кандидат кога је предложила ПГ „УД СДА Санџака“.

Председник Одбора је обавестио да учеснице јавног конкурса за избор члана Савета Комисије за заштиту конкуренције Мирјана Мишковић-Вукашиновић и Ирена Крстић из здравствених разлога нису у могућности да присуствују седници Одбора. Кандидат ПГ „УД СДА Санџака“ за члана Владине Комисије за избор директора, Рахим Салихи се није одазвао позиву да присуствује седници и није обавестио Одбор о разлозима одсуства.

Председник Одбора, је предложио да се Листа кандидата за избор члана Савета Комисије за заштиту конкуренције утврди након разговор са оправдано одсустним кандидатима за члана Савета Комисије за заштиту конкуренције Мирјаном Митровић-Вукашиновић и Иреном Крстић и предложио измену редоследа тачака Дневног реда.

Одбор је једногласно прихватио предлог председника да се промени редослед разматрања тачака предложеног дневног реда тако да прва и друга тачка буду пета и шеста.

На предлог председника, Одбор је једногласно утврдио следећи

Д н е в н и р е д

1. Разговор са кандидатима за члана Комисије Владе за спровођење конкурса за избор директора (10 број 02-1902/21);

2. Именовање члана Комисије Владе за спровођење конкурса за избор директора;

3. Доношење одлуке о организовању јавног слушања;

4. Одређивање чланова делегације за учешће на Парламентарном пленуму Енергетске заједнице;

5. Разговор са учесницима Јавног конкурса за избор члана Савета Комисије за заштиту конкуренције (број 02-1763/21);

6. Утврђивање Листе кандидата за члана Савета Комисије за заштиту конкуренције.

Пре преласка на рад према утврђеном дневном реду, Одбор је једногласно усвојио записнике 26. и 27. седнице Одбора.

Прва тачка дневног реда - **Разговор са кандидатима за члана Комисије Владе за спровођење конкурса за избор директора.**

У уводним напоменама, председник Одбора је подсетио да Комисија Владе за спровођење конкурса за избор директора спроводи јавне конкурсе за избор директора јавних предузећа. Према одредбама члана 32. Закона о јавним предузећима, Комисија има пет чланова од којих једног члана Комисије именује Одбор, на период од три године. Влада именује председника и два члана Комисије, а петог члана Комисије Влада именује за свако појединачно именовање директора. На допис упућен посланичким групама у Народној скупштини с молбом да до 5. новембра Одбору доставе предлоге кандидата за члана Комисије, предлоге су доставиле Посланичка група „Александар Вучић – за нашу децу“ и Посланичка група УД СДА Санџака. Посланичка група „Александар Вучић – за нашу децу“ доставила предлог да Ирена Булатовић буде кандидат за члана Комисије кога именује Одбор надлежан за послове привреде двотрећинском већином, а Посланичка група „УД СДА Санџака“ је предложила Рахима Салихија.

**Ирена Булатови**ћ је дипломирани правник са положеним правосудним испитом. Запослена је у Министарству привреде на месту шефа Одсека за правне послове и корпоративно управљање јавних предузећа. Има вишегодишње искуство из области јавних предузећа, посебно из области познавања законских, подзаконских прописа и стратегија. Ради на пројектима везаним за унапређење нивоа корпоративног управљања у јавним предузећима. Први пројекат је обухвата 15 јавних предузећа и спроводи се у сарадњи са Економским факултетом. Други пројекат је је реализован у сарадњи са Светском банком и обухвата 25 јавних предузећа. Трећи пројекат је везан за израду Стратегије државног власништва и управљања у јавним предузећима.

Није било дискусије и питања за кандидата.

Друга тачка дневног реда - **Именовање члана Комисије Владе за спровођење конкурса за избор директора**

Председник Одбора је подсетио да Одбор Народне скупштине надлежан за послове привреде о именовању члана Комисије одлучује двотрећинском већином присутних чланова одбора (члан 32. став 3. Закона). Поред тога, сходно члану 8. став 4. Закона о Народној скупштини, акт радног тела Народне скупштине објављује се у „Службеном гласнику Републике Србије“, у складу са Пословником.

Одбор је једногласно изабрао Ирену Булатовић за члана Комисије Владе за спровођење конкурса за избор директора. „За“ Рахима Салихија није гласао ни један члан Одбора.

Oдбор је једногласно прихватио предлог председника да се Одлука о именовању Ирене Булатовић за члана Комисије Владе за спровођење конкурса за избор директора објави у „Службеном гласнику Републике Србије“.

„На основу члана 32. став 3. Закона о јавним предузећима („Службени гласник РС“, бр. 15/16 и 88/19) и члана 8. став 4. Закона о Народној скупштини (“Службени гласник РС”, број 9/10),

Одбор за привреду, регионални развој, трговину, туризам и енергетику Народне скупштине, на седници одржаној 15. новембра 2021. године, донео је

О Д Л У К У

О ИМЕНОВАЊУ ЧЛАНА КОМИСИЈЕ ВЛАДЕ

ЗА СПРОВОЂЕЊЕ КОНКУРСА ЗА ИЗБОР ДИРЕКТОРА

1. За члана Комисије Владе за спровођење конкурса за избор директора именује се Ирена Булатовић, дипл. правник, на период од три године.

2. Ову одлуку објавити у „Службеном гласнику Републике Србије“.

10 број 02-1902/21

У Београду, 15. новембра 2021. године

Одбор за привреду, регионални развој, трговину, туризам и енергетику

Народне скупштине Републике Србије

ПРЕДСЕДНИК

Верољуб Арсић“

Трећа тачка дневног реда - **Доношење одлуке о организовању јавног слушања**

Председник Одбора је истакао да је управо завршена јавна расправа о Нацрту Стратегије трговине Републике Србије до 2025. године. Стратегија трговине Србије је један од кључних стратешких докумената који су неопходни за правилан развој привреде Србије. Од израде претходне стратегије је прошло скоро шест година. У међувремену су се десиле бројне промене које изискују адекватну реакцију креатора стратешког развоја трговине у Србији. Позитивно је што је трговина наставила убрзано да се развија, а нарочито сегмент малопродаје. Трговина је данас развијенија него пре шест година, али далеко од тога да наша трговина нема проблемa. Присутна је конкуренција између иностраних и домаћих трговаца на појединим сегментима нашег тржишта. Међутим, и даље су отворена јако значајна питања у вези са трговином Србије. Многа од њих су наслеђена, а нека су дошла са развојем. Стратегија трговине треба да се третира као важан аспект економске модернизације и развоја. Привредна модернизација захтева процес промена и у производњи и у потрошњи. Сектор трговине је мост између ове две донекле различите групе промена и као такав има јединствену улогу у поспешивању процеса модернизације.

Председник је предложио да Одбор, на основу члана 84. Пословника Народне скупштине, донесе одлуку да организује Јавно слушање на тему „Представљање Нацрта стратегије трговине Републике Србије до 2025. године“. На јавно слушање треба позвати све чланове и заменике чланова Одбора за привреду, регионални развој, трговину, туризам и енергетику, председнике посланичких група у Народној скупштини, председнике Одбора у Народној скупштини, представнике Владе и надлежног министарстава, представнике Привредне коморе Србије, као и друге институције и организације у Србији, представнике стручне јавности и организације.

Одбор је једногласно (14 „за“) прихватио предлог председника о одржавању Јавног слушања на тему „Представљање Нацрта стратегије трговине Републике Србије до 2025. године“.

Четврта тачка дневног реда - **Одређивање чланова делегације за учешће на Парламентарном пленуму Енергетске заједнице**

Председник јеобавестио чланове Одбора да је потребно одредити два члана за учешће на састанку Парламентарног пленума Енергетске заједнице, који ће се одржати у уторак, 23. новембра 2021. године. Подсетио је да Република Србија ове године председава Енергетском заједницом и да као председник Одбора председава састанком, а да су др Александра Томић и Снежана Петровић биле чланови овог тела.

Др Александра Томић је обавестила Одбор да није у могућности да ове године учествује на састанку Парламентарног пленума Енергетске заједнице због заказаних обавеза које имa као председник Одбора за финансије, републички буџет и контролу трошења јавних средстава и предложила да на састанку учествује Снежана Петровић. За учешће на састанку пријавио се и народни посланик Зоран Томић, члан Одбора.

Одбор је једногласно прихватио предлог да Народну скупштину, поред председника Одбора, на састанку Парламентарног пленума Енергетске заједнице представљају чланови Одбора Снежана Петровић и Зоран Томић.

Пета тачка дневног реда - **Разговор са учесницима Јавног конкурса за избор члана Савета Комисије за заштиту конкуренције**

Председник Одбораје подсетио да је, на основу члана 23. став 7. Закона о заштити конкуренције („Службени гласник РС“, бр 51/09 и 95/13), председник Народне скупштине Републике Србије, огласио јавни конкурс за избор члана Савета Комисије за заштиту конкуренције („Службени гласник РС“, број 96/21 од 8. октобра 2021. године, веб сајт Народне скупштине и дневни лист „Политика“ од 9. октобра 2021. године.

На јавни конкурс је приспело шест пријава. Сви учесници оглашеног јавног конкурса за избор члана Савета Комисије за заштиту конкуренције су благовремено поднели потпуну документацију и испуњавају критеријуме и услове из Закона о заштити конкуренције и оглашеног јавног конкурса.

На основу члана 203. Пословника Народне скупштине, сви учесници јавног конкурса за избор члана Савета Комисије за заштиту конкуренције потврдили су учешће на разговору. Пре почетка седнице, учеснице јавног конкурса Мирјана Мишковић Вукашиновић и Ирена Крстић обавестиле су да су због болести спречене да учествују на разговору. Позиву на разговор одазвали су се: Јеремић др Небојша, Обрадовић др Милоје, Радојчић Чедомир и Станковић др Братислав.

**Др Небојша Јеремић** је у уводном представљању изнео да је запослен у „Телеком Србија“ ад Београд. Каријеру је градио у корпоративним финансијама, а од 2013. године ради као овлашћени интерни ревизор и руководи разним тимовима који ревидирају област корпоративних процеса. Током каријере у „Телеком Србија“ магистрирао је и докторирао. Активно се бавио различитим областима упоредно правне анализе законодавства, а пре свега у делокругу пореза и финасија. Кроз оперативни рад активно се сусретао са различитим аспектима конкуренције. „Телеком Србија“ је обвезник бројних прописа. Комисија за заштиту конкуренције је најактивније сарађивала са „Телеком Србија“ када је компанија аквизирала велики број кабловских оператора. Кроз свој свакодневни рад препознао се и заинтересован је за позицију члана Савета КЗК и верује да може својим искуством да допринесе раду Савета.

Чланови Одбора су поставили следећа питања: да ли има своју консалтинг компанију; и шта га је мотивисало да конкурише за ову позицију, јер је према наводима из биографије више усмерен на област финансија? На прво питање Небојша Јеремић је одговорио да нема своју консалтинг компанију и да је у ширем председништву Удружења интерних ревизора. Као члан Етичког одбора, као и сви ревизори, мора да поштује четири принципа: компетенција, интегритет, објективност и поверљивост. И из тог разлога не би смео да другим правним лицима пружа правне услуге. У одговору на друго питање навео је да оно што је препознао као сродно између интерне ревизије и Комисије је непопуларан статус који имају као регулатори. У представљању се кратко осврнуо да се сусретао са конкуренцијом, и истакао да рад у корпоративним процесима даје једну ширину. Увек има простора за неку врсту оптимизације. Уверен је да својим радом може да допринесе Комисији, јер је радом у мултинационалној компанији стекао искуства која може да пренесе и да сугерише како се неке области из финансијског управљања и контроле могу унапредити. Сматра да му знање и искуство које је стекао дају могућност да, уз кратак период адаптације, може да допринесе раду Савета Комисије. Истакао је да је важан мотив за пријављивање на конкурс то што функција у Комисији замрзава радни статус у „Телеком Србија“, који је изузетан послодавац.

**Др Милоје Обрадовић** је навео да је био начелник у Министарству просвете, заменик директора Службеног гласника, помоћник градског секретара, председник Комисије за заштиту конкуренције, државни секретар у Министарству грађевинарства, инфраструктурие и просторног планирања, државни секретар у Министарству енергетике, ванредни професор и судски вештак. Навео је где види могућност за унапређење рада Комисије. Комисија је добра институција која има администртивни и институционални капацитет. Оно што треба унапредити, а то је и примедба Европске комисије, је да треба да се донесе нови Закон о заштити конкуренције, са циљем даљег усклађивања са правним тековинама ЕУ. Мишљења је да је 2018. године требало почети са изменом Закона о заштити конкуренције. Нацрт закона је био скоро припремљен и на њему је радила велика радна група у којој су били, поред представника Владе и Комисије, и представници Привредне коморе Србије, Савеза страних инвеститора, Америчке привредне коморе, Адвокатске коморе Србије. Изнео је мишљење да је важно да се у извештајима о раду Комисије за заштиту кокуренције види одакле долазе инвестиције и да је неопходно ускладити Закон о заштити конкуренције са правом ЕУ због правне сигурности инвеститора. Потребно је да се унапреди транспарентност рада институције, што је такође примедба Европске комисије. Неопходно је унапредити и ниво законодавних активности. У протеклом периоду Комисија није дала мишљење ни на један нацрт закона, што у неким ранијим периодима није био случај. Међународна и домаћа сарадња мора да се одвија и епидемиолошка ситуација не може да буде препрека. Међународна сарадња је законска обавеза. То није класична међународна сарадња, већ се односи на сарадњу институција и размену искустава око примене закона и прописа. Постоје предмети који се раде у више држава истовремено и зато је важно да имамо усаглашене нормативне акте у Црној Гори, Македонији, БиХ, Хрватској, Словенији, јер се на тај начин привредници сусрећу са истим нормативним прописима на свим тржиштима. Комисија је потписалаа протоколе о сарадњи са већином европских и светских земаља. Навео је да су потписани протоколи о сарадњи са Кином и Русијом, а да тренутно нема података о међународној сарадњи Комисије. Домаћу и међународну активност треба појачати и кроз јавне наступе, конференције. Постоји простор за унапређење управног и оперативног дела рада Комисије. Најважнија је извесност доношења одлука, уједначена пракса и правна сигурност. Мишљења је да „leniency program“ (покајнички програм) Комисија треба да унапређује, јер тај програм оптимизује рад Комисије и да одређивање казне у решењима мора бити јасније. Прочитао је поруку коју је припремио: „Комисија је стекла углед и препознатљивост у свету и у земљи и важно је да то поверење сачувамо, транспрентност је важна у њеном раду, правна сигурност учесника на тржишту је много важна, уједначена пракса, истоветна примена закона, подизање степена предвидљивости и извесности у раду, поверење у рад Комисије, високи стандарди струке и професионализам“.

Учеснику конкурса је постављено питање да ли ће, с обзиром да има и приватан бизнис, имати времена да се посвети раду у Савету Комисије да би реализовао сва унапређења која је навео да су неопходна. Др Милоје Обрадовић је истакао да сматра да Комисија има административе и управне капацитете, има председника и чланове Савета и да је то заједнички посао. Члан Савета је један од пет једнаких, али може да иницира и да предлаже. Сматра да је Комисија добра институција и да је неопходно подићи ниво њене активности.

**Чедомир Радојчић** је на почетку свог излагања навео да ће члановима Одбора представити како види себе као будућег члана Савета Комисије, као део тима и како би могао да допринесе раду Комисије, чему би се посветио више него до сада. Тренутно је на позицији члана Савета Комисије до истека мандата. Поред основне делатности Комисије, постоје две области у раду Комисије којима се Комисија и раније бавила којима би се посветио. Прво је активно промовисање политике и права заштите конкуренције, са циљем да се смањи ризик од настанка повреда конкуренције. Комисија се дуго суочава са проблемом недовољно развијене свести и са потребом усаглашавања пословања сваке компаније са правилима о заштити конкуренције. Стране компаније то знање доносе са собом и у већој мери га примењују. Капацитет домаћих малих и средњих предузећа на нашем тржишту није довољан да могу себи у правој мери да приуште да стекну брзо знања која су им потребна и да се у убрзаном поступку усагласе са прописима о заштити конкуренције. Комисија је доста тога урадила до сада и има и међународна признања, у чему је лично учествовао. Мишљења је да је на томе потребно више радити и да, поред основне делатности у Комисији, ту види своју улогу и да, после дугог периода бављења овим послом, може да да додатни допринос. Други сегмет рада Комисије јесте однос и сарадња са регулаторима и са извршном влашћу. Не може постојати јако тржиште без јаке државе. Пошто се држава јавља у неколико улога, а у овом случају у улози законодавца, регулатора и имплементатора, јасно је колико је сарадња Комисије са извршном влашћу, са парламентом и са регулаторима у појединим секторима изузетно важна. Добра сарадња је до сада постојала и треба је још унапређивати и сматра да у том сегменту може да да највећи допринос. Навео је да ће Комисија у наредном периоду морати и кадровски да јача и да је потребно време да се уложи у младе нове људе да се од њих створе кадрови од поверења, који ће заволети професију којом се баве, а која је врло специфична.

У разговору је постављено питање да ли се члан 58. Закона о заштити конкуренције примењује или не.

У одговору на постављено питање Чедомир Радојчић је истакао да се члан 58. Закона примењује и регулише право на прекид поступка, односно могућност да се поступак прекине у једном тренутку када странка против које је покренут поступак, а на основу свих података којима Комисија располаже у току испитног поступка, одлучи да предложи Комисији одређене мере које ће примењивати, уз обавезу и у одређеним роковима. Комисија то разматра ценећи квалитет тих предложених мера и да ли се тим мерама испуњавају циљеви из члана 59. Закона. Разматра се стање предмета, расположивост доказа, а пре свега врста повреде која се испитује. Комисија је дала мишљење о примени члана 58. Закона. Захтеви за потпуно ослобађање од казне, „покајнички програм“ (leniency програм), самопријављивање, захтеви за смањење казне уз додатну сарадњу са Комисијом су механизми који стоје на располагању некоме ко је учесник у забрањеним споразумима. У европском праву не постоје такви механизми. Неко ко је у доминантном положају неће се сам пријавити. Таквим фирмама или учесницима на тржишту је било потребно створити један механизам који ће им помоћи да у раним фазама поступка могу да уоче да постоји проблем и да предложе како ће и каквим обавезама отклонити тај проблем. Комисија уколико процени да се остварују циљеви заштите конкуренције на такав начин може да прекине поступак на одређено време пратећи испуњење тих обавеза. На тај начин се скраћује поступак без продужавања испитног поступка, а можда и судских поступака, и успоставља се пожељно стање конкуренције на тржишту. Уколико се учесник на тржишту не придржава преузетих обавеза, Комисија може наставити поступак даље и евентуално га санкционисати. Мишљење о примени члана 58. Закона постављено је на сајту Комисије. Комисија у мишљењу наводи, ради потпуне правне сигурности и извесности свих учесника на тржишту који евентуално учине повреду, да сматра да у случајевима најтежих повреда конкуренције, као што су ценовни картели, картели који изазивају највеће штетне последице по тржиште и за потрошаче и штете општој добробити и економији једне земље, да то нису случајеви када би било примерено да се примењује такав институт. У Извештaјима о раду Комисије се може прочитати да је Комисија поступала по овом члану.

**Др** **Братислав Станковић је** докторирао на Правном факулету Универзитета у Новом Саду, ужа научна област привредно право. Пријавио се на јавни конкурс из професионалне заинтересованости, мотивације и прихватања вредности Комисије као самосталне независне организације са озбиљним овлашћењима, која врши поверене послове од јавног интереса. Има богато тридесетогодишње искуство у правној струци. Десет година је био професор на два државна универзитета на којима је предавао предмете релевантне за заштиту конкуренције, Привредно право, Међународно привредно право, Право интелектуалне својине, Право потрошача. Има и десетогодишње искуство рада у државној управи.

У дискусији су учествовали Драгомир Карић, Александра Томић и Верољуб Арсић.

Председник Одбора је истакао да је, у складу са чланом 203. Пословника, Одбор у обавези да обави разговор са свим учесницима јавног конкурса који то желе. Мирјана Мишковић Вукашиновић и Ирена Крстић оправдале су одсуство. Из тог разлога је прекинуо седницу.

Седница је прекинута у 12 часова и 17 минута.

\*

\* \*

Седница је настављена 6. децембра 2021. године.

Седница је почела у 13, 10 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Ненад Крстић, Весна Стамболић, Снежана Пауновић, Снежана Р. Петровић, Наташа Љубишић, Зоран Томић, Ана Белоица, Ивана Поповић, Јасмина Каранац, Војислав Вујић и Илија Животић.

Седници су присуствовали заменици одсутних чланова Одбора: Адријана Пуповац (заменик члана Одбора Оливере Недељковић) и Мирела Раденковић (заменик члана Одбора др Александре Томић).

Седници нису присуствовали чланови Одбора: Угљеша Марковић Драгомир Карић и Милош Банђур, нити њихови заменици.

Позиву да присуствује седници одазвала се учесница јавног конкурса за избор члана Савета Комисије за заштиту конкуренције Мирјана Мишковић – Вукашиновић. Учесница јавног конкурса Ирена Крстић је писаним путем потврдила да ће учествовати на седници Одбора и није обавестила Одбор о разлозима одсуства.

Одбор је наставио рад у оквиру пете тачке утврђеног дневног реда и обавио разговор са учесницом јавног конкурса Мирјаном Мишковић Вукашиновић.

**Мирјана Мишковић- Вукашиновић** је на почетку представљања рекла да је запослена 23 године у Комисији за заштиту конкренције. Навела је да се и раније пријављивала на конкурс и да је била члан Савета Комисије. Сматра да је за ово радно место пре свега препоручује вишегодишње исуство, знање и стручност које је показала када је била члан Савета. Мишљења је да је Комисија добро радила периоду када је била члан Савета. Уколико би била поново изабрана наставила би да ради на исти начин. Поред радног искуства, у својој радној биографији има и препоруке министра и препоруку Европске комисије.

Није било питања и дискусије.

Шеста тачка дневног реда - **Утврђивање Листе кандидата за члана Савета Комисије за заштиту конкуренције**

Председник Одбора је подсетио чланове Одбора да на основу члана 23. став 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор утврђује листу кандидата за члана Света Комисије за заштиту конкуренције, коју доставља Народној скупштини на разматрање и одлучивање. У саставу Савета, укључујући и председника Комисије, морају бити заступљени стручњаци из области права или економије, са најмање два представника. Имајући у виду да је у саставу Савета Комисије једнак број економиста и правника, Одбор може бирати између учесника конкурса из обе области. Одбор се појединачно изјаснио о свих шест учесника јавног конкурса, по азбучном реду и утврдио Листу кандидата за члана Савета Комисије за заштиту конкуренције.

„За“ избор Чедомира Радојичића за кандидата за члана Савета Комисије за заштиту конкуренције је гласало 13 чланова и заменика чланова Одбора, „за“ избор Мирјане Мишковић Викашиновић је гласао један члан Одбора, а др Небојша Јеремић, др Милоје Обрадовић, др Братислав Станковић и Ирена Крстић нису добили ни један глас „за“.

Председник Одбора је констатовао да је Чедомир Радојичић добио највећи број гласова и да је Одбор утврдио Листу кандидата за члана Савета Комисије за заштиту конкуренције, која ће бити достављена Народној скупштини на разматрање и одлучивање.

„ На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику је, у својству овлашћеног предлагача, на седници одржаној 15. новембра и 6. децембра 2021. године одлучио да Народној скупштини поднесе

**ЛИСТУ КАНДИДАТА**

**ЗА ЧЛАНА САВЕТА КОМИСИЈЕ ЗА ЗАШТИТУ КОНКУРЕНЦИЈЕ**

Утврђује се листа од једног кандидата за члана Савета Комисије за заштиту конкуренције. Кандидат за избор члана Савета Комисије за заштиту конкуренције, на период од пет година, је:

1. Радојчић Чедомир.

Образложење

На основу члана 23. став 7. Закона о заштити конкуренције („Службени гласник РС“, бр 51/09 и 95/13), председник Народне скупштине Републике Србије огласио је јавни конкурс за избор члана Савета Комисије за заштиту конкуренције („Службени гласник РС“, број 96/21 од 8. октобра 2021. године, веб сајт Народне скупштине и дневни лист „Политика“ од 9. октобра 2021. године).

Председник Комисије за заштиту конкуренције и чланови Савета Комисије за заштиту конкуренције бирају се из реда угледних стручњака из области права и економије са најмање десет година релевантног радног, односно стручног искуства, који су остварили значајне и признате радове или праксу у релевантној области, нарочито у области заштите конкуренције и европског права, и који уживају углед објективне и непристрасне личности. У саставу Савета Комисије, укључујући и председника Комисије, морају бити заступљени стручњаци из обе релевантне области, са најмање два представника.

На основу члана 23. Закона о заштити конкуренције председника Комисије и четири члана Савета Комисије бира и разрешава Народна скупштина на предлог надлежног одбора за послове трговине.

Избор члана Савета Комисије врши се са листе кандидата која садржи најмање једног, а највише два кандидата.

За члана Савета Комисије, на мандат од пет година, са могућношћу поновног избора, изабран је кандидат који добије највише гласова на листи.

Члан Савета Комисије, у току трајања мандата у Комисији, не може да обавља другу јавну функцију или професионалну делатност, односно не може да се бави било којим јавним или приватним послом уз накнаду, укључујући пружање консултантских услуга и савета. Забрана се не односи на научну делатност, делатност наставника високошколске установе и послове у вези са стручним усавршавањем.

Члан Савета Комисије не може бити члан органа политичких странака, нити може у јавности да заступа програм или ставове политичких странака.

Члан Савета Комисије има статус функционера у смислу закона којим се уређује сукоб интереса при вршењу јавних функција и у тренутку ступања на дужност даје писмену изјаву да не постоје сметње за избор.

На основу члана 203. Пословника Народне скупштине, Одбор за привреду, регионални развој, трговину, туризам и енергетику, на седници одржаној 15. новембра и 6. децембра 2021. године, обавио је разговор са учесницима јавног конкурса за избор члана Савета Комисије за заштиту конкуренције. Одбор је констатовао да је поднето шест пријава по оглашеном јавном конкурсу за избор члана Савета Комисије за заштиту конкуренције.

Одбор за привреду, регионални развој, трговину, туризам и енергетику је, на седници одржаној 15. новембра и 6. децембра 2021. године, на основу критеријума утврђених Законом о заштити конкуренције, услова за избор из оглашеног јавног конкурса, поднете документације пријављених учесника и обављеног разговора са учесницима јавног конкурса, одлучио да напред наведени учесник јавног конкурса буде кандидат за члана Савета Комисије за заштиту конкуренције.

ПРЕДСЕДНИК

Верољуб Арсић“

За представника предлагача на седници Народне скупштине одређен је Верољуб Арсић, председник Одбора.

Седница је закључена у 13 часова и 25 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић